次韻大受登正法塔見劉王二陵
作者：王灼
朝代：宋

paragraphs: 試縱浮圖目，閑紓客子情。
軒騰超世界，指點識鄉程。
天大雲欹野，江蒸氣抱城。
長風饒振薄，落日倒光晶。
古色千年在，悲歌百慮盈。
戰爭初自苦，成敗幾堪驚。
狐兔穿蓬顆，珠璣入里氓。
劍關猶北向，巫峽只東傾。
往意增三嘆，餘蹤付一瞠。
誓言逃俗網，碧海跨飛鯨。